钦定古今图书集成/明伦汇编/氏族典/第109卷 > 《郑樵通志》 > 以邑为氏〈齐邑〉
## 钦定古今图书集成/明伦汇编/氏族典/第109卷 > 《郑樵通志》 > 以邑为氏〈齐邑〉

崔氏，姜姓，出齐，丁公嫡子季子让国于叔乙，食采于
崔，遂为崔氏。杜预云：“济南东朝阳县西北有崔氏城”
是也。季子生穆伯，穆伯生沃，沃生野，八世孙夭。僖二
十八年，晋侯、宋公、齐国归父、崔夭次于城濮，夭生杼。
宣十九年，齐惠公卒，崔杼有宠于惠公，高、国畏其偪
也，公卒而逐之。《书》曰：“崔氏出奔卫”，非其罪也。成十七
年，齐侯使崔杼为大夫。襄二十三年，崔杼弑庄公。崔
杼生成及彊，后妻生明，嫡庶争立。二十七年，庆封使
卢蒲嫳杀成及彊，杼及其妻缢，崔明奔鲁，生良。十五
世孙意如为秦大夫，封东莱侯。二子：伯基、仲牟。伯基
居清河东武城，仲牟居博陵、安平，并为著姓。